Κοινή θέση (εκ) αριθ. 17/2000

που καθορίστηκε από το Συμβούλιο στις 24 Ιανουαρίου 2000

για την έκδοση της οδηγίας 2000/.../ΕΚ του Ευρωπαϊκού Κοινοβουλίου και του Συμβουλίου για την τροποποίηση της οδηγίας 64/432/ΕΟΚ του Συμβουλίου περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών

(2000/C 83/03)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 152,

την πρόταση της Επιτροπής(1),

τη γνώμη της Οικονομικής και Κοινωνικής Επιτροπής(2),

Αφού ζήτησε τη γνώμη της Επιτροπής των Περιφερειών,

Αποφασίζοντας σύμφωνα με τη διαδικασία του άρθρου 251 της συνθήκης(3),

Εκτιμώντας τα ακόλουθα:

(1) Τόσο η οδηγία 64/432/ΕΟΚ του Συμβουλίου(4), όσο και ο κανονισμός (ΕΚ) αριθ. 820/97 του Συμβουλίου, της 21ης Απριλίου 1997, σχετικά με τη θέσπιση συστήματος αναγνώρισης και καταγραφής των βοοειδών και την επισήμανση του βοείου κρέατος και των προϊόντων με βάση το βόειο κρέας(5), αναφέρονται στη δημιουργία ηλεκτρονικών αρχείων δεδομένων, για τα βοοειδή και χοιροειδή, που θα επιτρέψουν να υπάρχουν διαθέσιμες πληροφορίες για τα ζώα καθώς και για τις μετακινήσεις τους.

(2) Επιβάλλεται να διασφαλισθεί η δέουσα εφαρμογή των λειτουργικών εθνικών βάσεων δεδομένων για την καταγραφή των μετακινήσεων των χοιροειδών,

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 64/432/ΕΟΚ τροποποιείται ως εξής:

1. Στο άρθρο 14 παράγραφος 3 ενότητα Γ σημείο 3, το τρίτο εδάφιο αντικαθίσταται από το ακόλουθο κείμενο:

"Ωστόσο, για τα χοιροειδή εφαρμόζονται μόνον τα σημεία 2, 3 και 4".

2. Στο άρθρο 14 παράγραφος 3 ενότητα Γ προστίθεται το ακόλουθο σημείο:

"4. Για να εξασφαλισθεί ο λειτουργικός χαρακτήρας των εθνικών ηλεκτρονικών βάσεων δεδομένων σχετικά με τα χοιροειδή, θεσπίζονται οι κατάλληλες λεπτομέρειες εφαρμογής, συμπεριλαμβανομένων των πληροφοριών που πρέπει να περιέχουν οι εθνικές βάσεις δεδομένων, σύμφωνα με τη διαδικασία που προβλέπεται στο άρθρο 17."

3. Το άρθρο 18 αντικαθίσταται από το ακόλουθο κείμενο:

"Άρθρο 18

Τα κράτη μέλη που δεν έχουν καθιερώσει εγκεκριμένο δίκτυο παρακολούθησης διασφαλίζουν ότι ηλεκτρονική βάση δεδομένων η οποία πληροί τις διατάξεις του άρθρου 14 θα είναι πλήρως λειτουργική, ως εξής:

α) για τα βοοειδή, από 31ης Δεκεμβρίου 1999·

β) για το αρχείο εκμεταλλεύσεων χοιροειδών, σύμφωνα με τις διατάξεις του άρθρου 14 παράγραφος 3 ενότητα Γ σημείο 2, από 31ης Δεκεμβρίου 2000·

γ) για τις μετακινήσεις χοιροειδών, σύμφωνα με τις διατάξεις του άρθρου 14 παράγραφος 3 ενότητα Γ σημείο 3:

- από την εκμετάλλευση στην οποία γεννήθηκαν, το αργότερο, στις 31 Δεκεμβρίου 2001,

- από όλες τις άλλες εκμεταλλεύσεις, το αργότερο στις 31 Δεκεμβρίου 2002.

Κάθε εγγραφή στη βάση δεδομένων θα αφορά μια μετακίνηση χοιροειδών. Η εγγραφή θα περιλαμβάνει, τουλάχιστον, τον αριθμό των μετακινούμενων χοίρων, τον αριθμό αναγνώρισης της εκμετάλλευσης ή του κοπαδιού αναχώρησης, τον αριθμό αναγνώρισης της εκμετάλλευσης ή του κοπαδιού άφιξης, την ημερομηνία αναχώρησης και την ημερομηνία άφιξης."

Άρθρο 2

1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Πληροφορούν αμέσως την Επιτροπή σχετικά.

Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από αυτή την αναφορά κατά την επίσημη δημοσίευσή τους. Οι λεπτομέρειες της εν λόγω αναφοράς θεσπίζονται από τα κράτη μέλη.

2. Τα κράτη μέλη ανακοινώνουν στην Επιτροπή το κείμενο των βασικών διατάξεων εσωτερικού δικαίου που θεσπίζουν στον τομέα που διέπεται από την παρούσα οδηγία.

Άρθρο 3

Η παρούσα οδηγία αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

...

Για το Ευρωπαϊκό Κοινοβούλιο

...

Η Πρόεδρος

Για το Συμβούλιο

...

Ο Πρόεδρος

(1) EE C 100 της 2.4.1998, σ. 23.

(2) EE C 235 της 27.7.1998, σ. 59.

(3) Γνώμη του Ευρωπαϊκού Κοινοβουλίου, της 16ης Ιουνίου 1998 (EE C 210 της 6.7.1998, σ. 30)· κοινή θέση του Συμβουλίου, της 24ης Ιανουαρίου 2000 και απόφαση του Ευρωπαϊκού Κοινοβουλίου, της ... (δεν έχει ακόμα δημοσιευθεί στην Επίσημη Εφημερίδα).

(4) EE L 121 της 29.7.1964, σ. 1977/64· οδηγία όπως τροποποιήθηκε και ενημερώθηκε από την οδηγία 97/12/ΕΚ του Συμβουλίου (EE L 109 της 25.4.1997, σ. 1) και τροποποιήθηκε από την οδηγία 98/99/ΕΚ (EE L 358 της 31.12.1998, σ. 107).

(5) EE L 117 της 7.5.1997, σ. 1.

ΑΙΤΙΟΛΟΓΙΚΗ ΣΚΕΨΗ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

1. Στις 19 Φεβρουαρίου 1998, η Επιτροπή διαβίβασε στο Συμβούλιο πρόταση βασιζόμενη στο άρθρο 100Α της συνθήκης ΕΚ, με στόχο την τροποποίηση της οδηγίας 64/432/ΕΟΚ του Συμβουλίου περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών.

2. Το Ευρωπαϊκό Κοινοβούλιο γνωμοδότησε στις 16 Ιουνίου 1998, εγκρίνοντας χωρίς τροπολογίες την πρόταση.

Στις 16 Σεπτεμβρίου 1999, το Ευρωπαϊκό Κοινοβούλιο δήλωσε - έπειτα από την έναρξη ισχύος της συνθήκης του Άμστερνταμ - ότι η γνώμη αυτή μπορούσε να θεωρηθεί ως μια πρώτη ανάγνωση στα πλαίσια της διαδικασίας συναπόφασης, δεδομένου ότι η αναπροσαρμοσμένη νομική βάση της πρότασης είναι το άρθρο 152 της συνθήκης ΕΚ.

Η Οικονομική και Κοινωνική Επιτροπή γνωμοδότησε στις 27 Μαΐου 1998.

Η Επιτροπή των Περιφερειών ερωτήθηκε με επιστολή της 6ης Δεκεμβρίου 1999.

3. Το Συμβούλιο, κατά τη σύνοδό του της 24ης Ιανουαρίου 2000, καθόρισε κοινή θέση, σύμφωνα με τις διατάξεις του άρθρου 251 της συνθήκης ΕΚ.

II. ΣΤΟΧΟΙ

4. Η οδηγία 64/432/ΕΟΚ περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών, η οποία τροποποιήθηκε και ενημερώθηκε από την οδηγία 97/12/ΕΚ του Συμβουλίου(1), προβλέπει ιδίως τη δημιουργία ηλεκτρονικών αρχείων δεδομένων που θα επιτρέπουν να υπάρχουν διαθέσιμες πληροφορίες για τα βοοειδή και τα χοιροειδή καθώς και για τις μετακινήσεις τους.

5. Για να εξασφαλισθεί ο λειτουργικός χαρακτήρας αυτών των βάσεων δεδομένων και να διασφαλιστούν σε ενδοκοινοτικό πλαίσιο οι ανταλλαγές δεδομένων μεταξύ των διαφόρων εθνικών βάσεων δεδομένων, η πρόταση αποσκοπεί στο να ανατεθεί στην Επιτροπή, εφόσον είναι αναγκαίο, η φροντίδα για τη θέσπιση των κατάλληλων λεπτομερειών εφαρμογής σύμφωνα με τη διαδικασία της μόνιμης κτηνιατρικής επιτροπής.

III. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

6. Το Συμβούλιο ενέκρινε την πρόταση της Επιτροπής περιορίζοντας την εμβέλεια της ανάθεσης αρμοδιοτήτων μόνο στις βάσεις δεδομένων για τα χοιροειδή. Έκρινε δε ότι αυτή η ανάθεση αρμοδιοτήτων δεν δικαιολογείται για τα βοοειδή, για τα οποία οι βάσεις δεδομένων θα πρέπει να δημιουργηθούν το αργότερο στις 31 Δεκεμβρίου 1999.

Επιπλέον, το Συμβούλιο αναγνώρισε ότι υφίσταται ένα πρόβλημα για τη δημιουργία, εντός των προβλεπομένων προθεσμιών, των βάσεων δεδομένων για τα χοιροειδή: κατά συνέπεια, προβλέφθηκε ένα χρονοδιάγραμμα διάρκειας τριών ετών για τη δημιουργία μιας ηλεκτρονικής βάσης δεδομένων για τα χοιροειδή [νέο άρθρο 18 στοιχεία β) και γ), που περιλαμβάνεται στο σημείο 3]. Η χρονική αυτή κλιμάκωση δεν θέτει κατ'αρχήν σε κίνδυνο την οδηγία.

IV. ΣΥΜΠΕΡΑΣΜΑΤΑ

Το Συμβούλιο καθόρισε ως κοινή θέση την πρόταση της Επιτροπής όπως αυτή εγκρίθηκε από το Ευρωπαϊκό Κοινοβούλιο, με τις προαναφερόμενες τροποποιήσεις.

(1) EE L 109 της 25.4.1997, σ. 1.